محسن داوړ او علي وزیر بيا عدالت ته نه دي وړاندې کړی شوي
د وزيرستان څخه منتخب د قامي اسمبلۍ غړي او د پښتون ژغورنې غورځنګ مخکښ مشران علي وزیر او محسن داوړ نن بيا عدالت ته نه دي وړاندې کړل شوي او ویل شوي د مقدمې اورېدونکی قاضي په چهټۍ ؤ ځکه هغوي ته د بيا وړاندې کېدو دپاره د اګست درېمه نېټه ورکړل شوې ده.
د علي وزیر او محسن داوړ د طرفه عدالت ته حاضر شوي وکيل عمران وي او ای ډیوه سره په خبرو کې وويل، هغه قاضي چې د يادې مقدمې اورېدنه کوي هغه نن په رخصتۍ ؤ او دا مقدمه د شمالي وزیرستان سيشن ته سپارل شوې وه، خو حکومتي وکیلانو وويل چې د مقدمې د خپل ټاکل شوي قاضي نه پرته بل جج دا اورېدنه نه شي کولی. عمران زياته کړه ځکه موجود قاضي د مقدمې د اورېدنې دپاره بله نېټه د اګست درېمه وټاکله. په علي وزير او محسن داوړ باندې د بنو د ترهګرۍ پرضد عدالت کې مقدمه چليږي. له دې وړاندې په ۱۸م جولايي هم علي وزير او محسن داوړ عدالت نه ؤ وړاندې کړی شوي. علي وزير د جنوبي وزيرستان او محسن داوړ د شمالي وزيرستان نه د قامي اسمبلۍ منتخب غړي دي. په دوي دواړو د ۲۶ مې د خړ کمر په چیک پوسته د بريد او د هغې وروسته په اووم جون د پوځ په ګاډي د چاؤدنې تورنې مقدمې جوړې کړی شوي دي. علي وزير او محسن داوړ دا وخت د هري پور په زندان کې بنديوان دي. بل لور ته د پښتون ژغورنې غورځنګ مخکښ مشر عبدالله ننګيال بېټنی چې د ټانک جنډولې سره تعلق لري پرون د چهارشنبې، شورو په ورځ يې په تهري اېم پي او کې ضمانت منظور شوی خو په کوهاټ کې په هغه د جوړې مقدمې په تور کې بيرته بيا نيول شوی دی. د عبدالله ننګيال بېټني سره ادريس پشتين، بلال پشتين، رحمت شاه مسيد، زبېر، يوسف او عارف وزیر نزدې يوه میاشت د تهري اېم پي او لاندې په ټانک کې نيول شوي وو. د دوي وکيل شهاب خټک وايي هايکورټ د دوي په ضمانت د خوشي کولو امر کړی خو تراوسه پورې په دوي کې يواځې درې کسان عبدالله ننګيال بېټنی، عارف وزير او يوسف خوشي کړی شوي او نور لا په زندان کې دي.